Up-44/99
Datum: 1999-03-31T00:00:00.000+02:00
ecli: ECLI:SI:USRS:1999:Up.44.99
vrsta: drugi akti
zadeva: ustavna pritožba
objavljeno: Neobjavljeno | 31.03.1999
dokument: US19414
akt: Ustavna pritožba M. L. zoper prisilno izterjavo neplačanega posebnega prispevka za popotresno obnovo in spodbujanje razvoja Posočja
resitev: zavrženje
izrek: Ustavna pritožba M. L. zoper prisilno izterjavo neplačanega posebnega prispevka za popotresno obnovo in spodbujanje razvoja Posočja se zavrže.
stavek: Ustavno pritožbo, ki kljub dopolnitvi ostane tako pomanjkljiva, da je ni mogoče preizkusiti, Ustavno sodišče zavrže.
odlocitev: sklep
geslo: Ustavna pritožba, sestavine.

Nepopolna vloga, njena pomanjkljiva dopolnitev v določenem roku.
podlaga: Zakon o Ustavnem sodišču (ZUstS), 50., 51., 52., 53., 4. al. 1. odst. 55. čl.
datum_vloge: 1999-02-10T23:00:00.000Z
datum_odlocitve: 1999-03-30T22:00:00.000Z

# Up-44/99

31. 3. 1999

# S K L E P

Ustavno sodišče je v postopku za preizkus ustavne pritožbe M. L. iz S. K. na seji senata dne 31. marca 1999

s k l e n i l o :

Ustavna pritožba M. L. zoper prisilno izterjavo neplačanega posebnega prispevka za popotresno obnovo in spodbujanje razvoja Posočja se zavrže.

## O b r a z l o ž i t e v

Vlagatelj je v ustavni pritožbi navedel, da mu je bila s strani davčne uprave prisilno izterjana neplačana "posočnina."

Ker naj bi davčna uprava za kaj takega ne bila pristojna, naj bi mu s tem protipravno posegla v njegovo lastnino. Hkrati naj bi bilo s prisilno izterjavo kršeno tudi načelo enakosti pred zakonom, saj se denar nasilno odvzame le zaposlenim, medtem ko lahko brezposelni izbirajo med plačilom in zaporno kaznijo.

Po Zakonu o Ustavnem sodišču (Uradni list RS, št. 15/94 - v nadaljevanju: ZUstS; členi od 50 do 53) se ustavna pritožba lahko vloži zoper posamični akt šele, ko so izčrpana vsa pravna sredstva in v roku 60 dni od dneva vročitve posamičnega akta, zoper katerega je ustavna pritožba mogoča. V ustavni pritožbi je treba navesti posamični akt, ki se spodbija, dejstva, ki pritožbo utemeljujejo ter domnevno kršene človekove pravice in temeljne svoboščine. Ustavni pritožbi je treba tudi priložiti izpodbijani akt in druge listine, na katere se pritožba sklicuje.

Ker vloge zaradi njene pomanjkljivosti ni bilo mogoče preizkusiti, je bil vlagatelj z dopisom z dne 12. 2. 1999 pozvan, naj jo ustrezno dopolni. Pri tem ga je Ustavno sodišče opozorilo tudi na posledice nedopolnitve.

Vloga pa je kljub dopolnitvi (v kateri je vlagatelj predvsem utemeljil zakaj naj bi se Ustavno sodišče ukvarjalo z državnim nasiljem nad posameznikom, zaščito posameznikovega premoženja in nepravnostjo v državi) ostala tako pomanjkljiva, da je ni bilo mogoče preizkusiti. Zato jo je Ustavno sodišče zavrglo.

Senat Ustavnega sodišča je sprejel ta sklep na podlagi četrte alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in dr. Mirjam Škrk.

Milojka Modrijan